சுவாமிநாத தேசிக ஞானசம்பந்த பரமாசாரியார்

சுவாமிநாத தேசிக ஞானசம்பந்த பரமாசார்ய சுவாமிகள் (8 பெப்ரவரி 1918 – 10 ஏப்பிரல் 1981) யாழ்ப்பாணத்தில் நல்லூர் நகரில் நல்லை திருஞானசம்பந்த ஆதீனத்தை நிறுவி கதாப்பிரசங்கங்கள் செய்து தமிழுக்கும் சைவத்துக்கும் தொண்டாற்றியவர். அனைவராலும் "மணி ஐயா" என்று அழைக்கப்பெற்ற இவர் இலங்கையில் மட்டுமல்லாமல், இந்தியா, மலேசியா, சிங்கப்பூர், ஐக்கிய இராச்சியம் முதலான நாடுகளுக்குச் சென்று கதாப்பிரசங்கங்கள் புரிந்தவர். 1966 ஆம் ஆண்டு இவரால் நிறுவப்பட்ட நல்லை திருஞானசம்பந்த ஆதீனம் பண்ணிசை வகுப்புகள், பாலர் வகுப்புகள், பயிற்சி வகுப்புகள் எனப் பல வழிகளில் செயலாற்றி வருகிறது.நல்லை ஆதீன ஸ்தாபகரின் 34வது குருபூசை, தினகரன், மார்ச் 27, 2025

வாழ்க்கைக் குறிப்பு
சிவசுப்பிரமணிய ஐயர் என்ற இயற்பெயரைக் கொண்ட சுவாமிநாத தேசிக ஞானசம்பந்த பரமாசாரியார் யாழ்ப்பாணம், வண்ணார்பண்ணையில் செல்லையா ஐயர், கனகாம்பாள் ஆகியோருக்குப் பிறந்தார். இவர் இளவயதிலேயே இசையிலும் நாடகத்துறையிலும் ஈடுபாடு உடையவராக விளங்கினார். தனது பதினெட்டாவது அகவையில் முதலாவது கதாப்பிரசங்கத்தை வண்ணார்பண்ணை வைத்தீசுவரன் ஆலயத்தில் நிகழ்த்தினார். தொடர்ந்து நல்லூர் கந்தசுவாமி கோவில் உற்சவ காலங்களில் கதாப்பிரசங்களை நிகழ்த்தி வந்தார். தென்னிந்தியாவிற்கும் சென்று சொற்பொழிவாற்றி வந்தார். மணி பாகவதர், முத்தமிழ் மணி என்னும் பட்டங்களும் கிடைக்கப்பெற்றன.சுவாமிநாத தேசிக ஞானசம்பந்த பரமாசார்ய சுவாமிகள், வலி கிழக்கு சைவசமய அருள்நெறி மன்றம், 10 ஏப்பிரல் 2011

இவர் தென்னிந்தியா சென்று மதுரை ஆதீனம் சோமசுந்தர ஶ்ரீஞானசம்பந்த பரமாச்சாரியாரிடம் சீடனாக மாறி துறவறம் பூண்டார். பின்னர் இலங்கை திரும்பி நல்லூரில் நல்லை திருஞானசம்பந்த ஆதீனத்தைத் தொடங்கி முதலாவது குருமகாசந்நிதானமாக இருந்து ஆதீன முதல்வராகத் திகழ்ந்தார். சுவாமிகள் நல்லை ஆதீனத்தின் சார்பில் “அருளமுதம்” என்று ஒரு சமய சஞ்சிகையையும் வெளியிட்டு வந்தார்.

மேற்கோள்கள்

பகுப்பு:1918 பிறப்புகள்
பகுப்பு:1981 இறப்புகள்
பகுப்பு:தமிழ்ப் பேச்சாளர்கள்
பகுப்பு:யாழ்ப்பாண மாவட்ட மக்கள்